Hierdie naam is volgens die Oos-Slawiese gebruik; die patroniem is Michailowitsj en die van is Romanof. Groothertog Aleksei Michailowitsj (Russies: Алексей Михайлович; 9 Januarie [O.S. 28 Desember] 1876 – 14 Maart [O.S. 2 Maart] 1895) was die sesde seun en jongste kind van groothertog Michail Nikolajewitsj van Rusland, en ’n neef van keiser Aleksander III. Groothertog Aleksei is in Tiflis in die Kaukasus gebore, waar sy pa onderkoning was. Hy was die enigste Romanof-groothertog wat dieselfde naam en patroniem as ’n tsaar gehad het: Aleksei Michailowitsj van Rusland. Aleksei was sewe jaar oud toe sy gesin in 1882 na Sint Petersburg verhuis nadat sy pa as voorsitter van die Staatsraad aangestel is. Nes alle lede van die Romanof-familie sou hy ’n militêre loopbaan gehad het. Hy het amper sy opleiding as vlootoffisier voltooi toe hy tuberkulose kry. Sy toestand het so versleg dat hy na Sanremo in Italië gestuur is, waar hy op 2 Maart 1895 oorlede is. Hy was 19 jaar oud.